Puk-eerstejaar dood gevindDie NWU se Potchefstroomkampus. Foto: NWU Pukke/Facebook Johan van Zyl, die kampuswoordvoerder, het aan Maroela Media bevestig dat die student se woonstelmaat laat Vrydagmiddag op sy liggaam afgekom het in die woonstel wat die twee gedeel het. “Hy het hom probeer wakker maak, maar kon nie daarin slaag nie waarna hy die nooddienste ontbied het,” het Van Zyl gesê. “Hy is op die toneel dood verklaar.” Van Zyl wou nie onmiddellik die student se naam bevestig nie. Die woonstelle is privaat behuising wat aan die kampus grens. “Die forensiese span van die polisie was daar om ondersoek in te stel. Die oorsaak van sy dood is in dié stadium onbekend, maar geen gemene spel word vermoed nie,” het Van Zyl gesê. “ŉ Geregtelike doodsondersoek is begin.” Volgens Van Zyl het die student vir ŉ BA-graad in politieke wetenskappe studeer. Die student se ma het laat gisteraand vanuit Pretoria by die Potchefstroomkampus aangekom, terwyl die seun se pa nog van Port Elizabeth af op pad is. “Die universiteit het berading aan die student se kamermaat, van sy nabye vriende en natuurlik sy familie beskikbaar gestel,” het Van Zyl gesê. Maroela Media wag op kommentaar van die polisie.